Melodi Grand Prix 2023

**Melodi Grand Prix 2023** var den 61. utgaven av Melodi Grand Prix, Norges nasjonale uttak til Eurovision Song Contest. Vinneren av konkurransen ble Alessandra Mele med låten «Queen of Kings». Som vinner fikk hun representere Norge i Eurovision Song Contest 2023 i Liverpool, der hun endte på femteplass.

Konkurransen ble arrangert av NRK og besto av tre delfinaler i Oslo i januar 2023 og en finale i Trondheim lørdag 4. februar 2023. Til sammen deltok 21 sanger, fordelt på syv sanger i hver delfinale. Fra hver delfinale stemte seerne frem tre bidrag til finalen. I finalen deltok ni bidrag, og vinneren ble kåret av seerne og ti internasjonale fagjurygrupper.

Delfinalene ble avholdt i Screen Studios Nydalen lørdag 14., 21. og 28. januar, mens finalen ble sendt direkte fra Trondheim Spektrum lørdag 4. februar. Programledere for sendingene var radioprofil Arian Engebø og musiker og låtskriver Stian «Staysman» Thorbjørnsen.

## Bakgrunn
En måned etter Eurovision Song Contest 2022 åpnet NRK for innsending av bidrag til den norske konkurransen i 2023. Fristen for å sende inn bidrag var 18. september 2022.

Konkurransen var åpen for alle låtskrivere, men hver låtskriver kunne maksimalt sende inn tre låter. De innsendte bidragene burde også ha minst én norsk bidragsyter for å «prioritere og fremme norsk musikkliv». I tillegg til den åpne konkurransen, søkte konkurranseredaksjonen også etter potensielle bidrag gjennom målrettede søk og direkte dialog med den norske musikkbransjen. Det ble også arrangert egne låtskriversamlinger der målet var å produsere låter til konkurransen.

NRKs jury valgte ut deltakerlåtene i november 2022. Til sammen plukket de ut 21 låter, fordelt på tre delfinaler. Deltakerne ble offentliggjort under en pressekonferanse i Oslo onsdag 4. januar, og låtene til hver delfinale ble sluppet mandagen i den respektive delfinale-uken.

## Format
Konkurransen besto som årene i forveien, av flere delfinaler i forkant av finalen. I 2023 var imidlertid arrangementet strammet inn og gjort mer kompakt. Sistesjanse-runden ble fjernet, og antall delfinaler ble redusert til tre. Samtidig var det ingen forhåndskvalifiserte finalister, og NRK tok bort duellordningen i delfinalene. 

Seerne stemte frem tre bidrag fra hver delfinale, slik at det ble ni bidrag i finalen. I finalen ble resultatet avgjort av stemmene fra seerne og ti internasjonale jurygrupper med fem bransjefolk i hver. De ti juryene kom fra forskjellige land og sto for 50 prosent av resultatet. Publikumsstemmene telte de resterende 50 prosentene. Vinneren av konkurransen ble Norges bidrag i Eurovision Song Contest 2023 i Liverpool i mai. 

### Sendingene
Delfinalene ble sendt henholdsvis lørdag 14., 21. og 28. januar 2023 direkte fra Screen Studios i Nydalen i Oslo. Finalen fant sted i Trondheim Spektrum lørdag 4. februar 2023, den samme arenaen som huset finalen i 2020. Dette var andre gang Trondheim var vertsby for en finale, og det var fjerde gang i Melodi Grand Prix-historien at finalen ble arrangert utenfor Oslo-området. NRK var arrangør for konkurransen, og de fire sendingene ble overført direkte på NRK1 og NRK TV. Finalen ble også sendt på NRK P1.  

### Programledere
De fire sendingene ble ledet av radioprofil Arian Engebø og musiker og låtskriver Stian «Staysman» Thorbjørnsen. Begge debuterte dette året som programledere for Melodi Grand Prix, men Thorbjørnsen har deltatt som artist to ganger: i 2015 som del av duoen Staysman & Lazz med låten «En godt stekt pizza», og i 2021 som del av gruppen Landeveiens helter med låten «Alt det der».

## Deltakere
Oversikt over deltakerne i Melodi Grand Prix 2023, listet i alfabetisk rekkefølge etter fornavn eller artistnavn:

## Resultater

### Finalen
Finalen ble avholdt i Trondheim Spektrum lørdag 4. februar og ble overført direkte på NRK1, NRK P1 og NRK TV klokken 19.52–22.05. Ni melodier deltok – de tre låtene med flest seerstemmer fra hver av de tre delfinalene. Deltakerne opptrådte én gang, deretter åpnet stemmevinduet. Seerne og lytterne stemte via nrk.no, som i semifinalene. Gullfinalen var fjernet, og for første gang siden 1999 var det kun én avstemningsrunde i finalen. Avstemningen startet etter stemmevinduet og pausenummeret. Først avga de ti internasjonale fagjuryene sine poeng i tur og orden, deretter ble folkets poeng avslørt samlet i én bolk. Folkepoengene ble lest opp bidrag for bidrag, slik det gjøres i Eurovision Song Contest. Alessandra Mele fikk flest poeng fra både juryene og publikum og vant konkurransen. Under er deltakerne i startrekkefølgen.

#### Poenggivning i finalen
Resultatet i finalen ble avgjort av seernes og lytternes nettstemmer, sammen med stemmene fra ti internasjonale fagjuryer. Folkestemmene og jurystemmene telte 50 prosent hver. Hver fagjury hadde fem medlemmer og avga stemmer etter følgende poengskala: 1, 2, 4, 6, 8, 10 og 12 poeng. Seerne avga like mange poeng som de ti juryene, og disse ble fordelt etter hvor mange prosent hvert bidrag fikk av folkestemmene. Jurymedlemmene ble avslørt etter finalen.

### Delfinalene
I forkant av finalen arrangerte NRK tre delfinaler, hver med syv deltakere. Fra hver delfinale gikk tre av låtene videre til finalen.

#### Delfinale 1
Delfinalen ble arrangert i Screen Studios i Nydalen i Oslo lørdag 14. januar 2023 klokken 19.53–21.23. Seerne stemte frem tre av låtene til finalen. Under er deltakerne listet etter startrekkefølgen:

#### Delfinale 2
Delfinalen ble arrangert i Screen Studios i Nydalen i Oslo lørdag 21. januar 2023 klokken 19.52–21.18. Seerne stemte frem tre av låtene til finalen. Under er deltakerne listet etter startrekkefølgen: 

#### Delfinale 3
Delfinalen ble arrangert i Screen Studios i Nydalen i Oslo lørdag 28. januar 2023 klokken 19.52–21.20. Seerne stemte frem tre av låtene til finalen. Under er deltakerne listet etter startrekkefølgen: 

## Tilbakevendende artister
Flere av deltakerne i 2023 hadde deltatt i konkurransen tidligere:

## Hendelser

### Bruk av autotune
Dette året tok NRK for første gang i bruk autotune i Melodi Grand Prix. Autotune er et digitalt verktøy som korrigerer toner fra instrumenter og stemmer, slik at de treffer den riktige tonehøyden. Dersom en artist synger feil tone, vil autotune justere tonen til den riktige tonen. Konkurransesjef Stig Karlsen sa til avisen *[[VG]]* og NRK at MGP er en av få musikkproduksjoner på fjernsyn som ikke bruker teknologien: «Publikum forventer en profesjonell lydopplevelse på TV. Da må vi følge etter», sa Karlsen til NRK. Autotune er ikke tillatt i Eurovision Song Contest, men Karlsen sto likevel fast på NRKs avgjørelse om å innføre autotune i den norske konkurransen og la til: at det derfor er «helt essensielt at artistene vi plukker ut til MGP, leverer på høyt nivå, også uten tuning». Beslutningen ble møtt med skepsis og kritikk fra presse og fans, som mente NRK «sminker bruden for mye».

## Seertall
Antall seere på NRK1 og NRK TV. Tallene er hentet fra Norges offisielle tv-måling, TVOV-undersøkelsen, av Kantar. 

## Listeplasseringer
Oversikt over deltakerlåtene med plassering på Norges offisielle singelliste.

## Noter


## Se også
* Melodi Grand Prix
* Eurovision Song Contest 2023

## Referanser